महेश भट्ट ने कहा था-दूसरी शादी देख बच्चे बोले कि सोनी आपको हमसे दूर ले गईं
Mahesh Bhatt Wedding Anniversary महेश भट्ट और सोनी राजदान की शादी को 37 साल पूरे हो चुके हैं। 21 अप्रैल को शादी की सालगिरह के मौके पर सोनी राजदान ने सोशल मीडिया पोस्ट के जरिए महेश भट्ट को एनिवर्सरी विश की थी
महेश भट्ट और सोनी राजदान की शादी को 37 साल पूरे हो चुके हैं। 21 अप्रैल को शादी की सालगिरह के मौके पर सोनी राजदान ने सोशल मीडिया पोस्ट के जरिए महेश भट्ट को एनिवर्सरी विश की थी।
1986 में सोनी राजदान और महेश भट्ट ने शादी की। उस समय महेश भट्ट पहले से ही शादीशुदा थे। उनकी पहली पत्नी किरण भट्ट हैं।
सोनी ने एनिवर्सरी पर शेयर किया पोस्ट 
सोशल मीडिया पर एनिवर्सरी के मौके पर सोनी ने पोस्ट करते हुए लिखा- ये हमारी कहानी है! एक दिन अचानक मुझे एक दोस्त का कॉल आया। वो चाहते थे कि मैं महेश भट्ट से एक बार मिल लूं…अच्छा छोड़ो अब..बहुत लंबी कहानी है। फिर कभी।
मेन पॉइंट ये है कि हम मिले, हमें प्यार हुआ और अब हम साथ हैं। हैप्पी एनिवर्सरी बेबी! देखते-देखते हम यहां तक आ गए।
महेश भट्ट और सोनी राजदान ने 1986 में शादी की। इनके दो बच्चे हैं- आलिया और शाहीन भट्ट। पहली बार महेश भट्ट सोनी से 1984 में सारांश फिल्म के सेट पर मिले। इस फिल्म में सोनी राजदान और अनुपम खेर लीड रोल में थे।
सोनी ने जिंदगी के सबसे मुश्किल वक्त में साथ दिया- महेश भट्ट 
सिमी ग्रेवाल को दिए एक इंटरव्यू में महेश ने बताया था कि सोनी ने उनकी जिंदगी के सबसे कठिन समय में उनकी मदद की थी। उन्होंने बताया कि उन्हें शराब पीने की बहुत बुरी लत लग चुकी थी। उन्होंने कहा- मेरा हाल इतना बुरा हो चुका था कि मैं जिस भी चीज के करीब जाता, वो खराब हो जाती थी। उस वक्त सोनी ने मुझे संभाला था।
शादी के वक्त परिवार में नाराजगी थी- सोनी 
इंटरव्यू के दौरान सिमी ग्रेवाल ने सोनी राजदान ने भी सवाल किया। उन्होंने सोनी से पूछा- जब आपने महेश भट्ट से शादी की, तो आपको लेकर उनके परिवार का रिएक्शन कैसा था ? इस पर सोनी ने कहा- हां, कुछ समय तक थोड़ी नाराजगी थी।
लेकिन, फिर चीजें बदलने लगीं। कुछ समय बाद आप ये समझ जाते हैं कि आपके होने से किसी को कोई नुकसान तो नहीं है।
पूजा और राहुल के लिए सोनी वो महिला थीं जो उनके पापा को दूर ले गईं- महेश 
सोनी ने महेश और किरण के बच्चों पूजा भट्ट और राहुल भट्ट के साथ अपने रिश्ते पर कहा- मैं पूजा और राहुल की सौतेली मां हूं ये कहना गलत होगा। उन बच्चों के पास इतनी बेहतरीन मां है कि उन्हें कभी मेरी जरूरत नहीं पड़ी।
सिमी ने महेश भट्ट से पूछा कि क्या परिवार में सोनी के शामिल होने से उनके बच्चे खुश थे ? महेश ने इस बात का जवाब देते हुए कहा- हां, मेरे दोनों बच्चे हमसे बहुत नाराज थे। उनके लिए सोनी एक ऐसी महिला थी, जो उनके पापा को उनसे दूर ले गईं।
सोनी राजदान की वजह से नहीं टूटी मेरे पेरेंट्स की शादी- पूजा भट्ट 
हालांकि, इंडिया टुडे को दिए इंटरव्यू में पूजा भट्ट ने कहा था कि मैं एक ऐसे परिवार में बड़ी हुई जहां मेरे पिता किसी और महिला से शादी करने के लिए हमसे अलग हो गए थे। जब मैं सोनी जी की साथ ट्रिप पर कनूर गई थी तो उन्होंने मुझसे सॉरी कहा।
उन्होंने कहा कि जो कुछ भी हुआ उसके लिए वो शर्मिंदा हैं। मैंने उनसे कहा कि अप चिंता मत करिए, आपको शर्मिंदा होने की कोई जरूरत नहीं है। आपने कोई शादी नहीं तोड़ी, मेरे पेरेंट्स की शादी तो पहले ही टूट चुकी थी।
किरण से झगड़े होते थे- सोनी राजदान 
सिमी से बात करते हुए सोनी ने बताया था कि रिलेशनशिप के शुरूआती दिनों में किरण भट्ट से अक्सर उनकी लड़ाई हुआ करती थी। सोनी ने कहा- जब मैं और महेश साथ थे, तो मेरी किरण से अक्सर लड़ाई हो जाती थी। फिर, हमने शादी कर ली और हमारे बीच झगड़े कम हो गए।